Roman Trofimov kasutab oma tuntust Eesti ründamiseks – Propastop
20.07.2020
Roman Trofimovi loost on tänaseks küllap kuulnud kõik. 1984. aastal sündinud jõhvilane lendas eriolukorra kehtestamise päeval 12. märtsil Tallinnast Filipiinidele. 20. märtsil Manila lennujaama jõudes kehtis selles riigis juba koroonaviirusest põhjustatud sissesõidukeeld. Trofimov ei pääsenud lennujaamast ei edasi ega tagasi ning elas seal üle kolme kuu. 7. juulil startinud lennuga pääses Trofimov viimaks Manilast tulema ja jõudis 9. juulil Tallinna. Kogu juhtumist saab põhjalikuma ülevaate ERR, Delfi, Õhtulehe ja Postimehe artiklite põhjal.
Sarnases olukorras inimesi oli maailmas palju, Trofimovi juhtum kogus aga tähelepanu Facebookis peetud blogi tõttu. Lennujaamavangist kirjutasid Eesti ajakirjandus, Venemaa meediakanalid, aga ka Lääne väljaanded nagu The Sun, Mirror, Daily Mail, Saksa Focus, Times of Israel jt.
Reeglina on lugudes avatud juhtumi inimlikku poolt. Siiski on algsetes kajastustes juba ka kriitikanooli Eesti suunas. Trofimov väitis, et Eesti pole teda aidanud (tegelikult oli ta Eesti  diplomaatide ja ametiisikutega pidevalt kontaktis, sai  neilt toiduabi, juurdepääsu sidele ning lõpuks ka tagasilennupiletid). Ta väljendas oma lugudes ka arvamust, et tema olukorras on süüdi Eesti kodakondsuspoliitika (Trofimov ei ole ühegi riigi kodakondne, omab Eesti kodakondsuseta inimese elamisluba, nn halli passi).
Avaldatud tekstid maalivad Eestis elavate venekeelsete inimeste elust trööstitu pildi ja on tulvil vildakaid, Kremli propagandameedia jutupunktidest tuttavaid mõtteid, mis külvavad Propastopi hinnangul ka rahvustevahelist vaenu.
Mõned näited Trofimovi postitustes levitatud väidetest:
– Pärast Eesti iseseisvumist 1991. aastal olla jäänud kodakondsusest ilma kõik Eestis elanud etnilised venelased
– Eesti venekeelset vähemust koheldakse  teise klassi kodakondsuseta inimestena ka 2020. aastal
– Eesti olla loonud Ida-Virumaal etnilistele venelastele ebainimlikud tingimused, sisuliselt töölaagri ja reservaadi
– Kodakondsusseadus ja kodakondsusnõuded olla diskrimineerivad
– Eesti kodakondsusega venelased moodustavat Eestis kõrgema klassi, kodakondsuseta venelased on aga alamklass
Nende väidete ja valede taustast saad lugeda  Propastopi Müüdimurdja rubriigist.
Trofimov jagab neid postitusi oma põhikontol,  lisaks on ta andnud pärast naasmist intervjuusid nii Eesti meediale kui Kremli propagandakanalitele. Kõigis neis tõstab Trofimov esile samu Eestit ründavaid teemasid.
Propastopil tekkis kahtlus, kas Facebookis avaldatud postitused on ikka Trofimovi enda koostatud või on tal abilisi Eesti-vastaste seisukohtade väljendamisel. Kahtluse aluseks on põhjalikult läbi töötatud materjal, faktide ja andmete valdamine, suhteliselt mahukate postituste seeria avaldamine inglise keeles mõne päeva jooksul. Tekstide juurde on koostatud ka infograafika, mille teostamise võimekust Trofimovi varasemad postitused ei näita.
Ühele seosele viitab postituste juures avaldatud foto kaevurist, mida on kasutanud  hiljuti oma Ida-Virumaast rääkivate lugude illustratsioonina Kremli propagandakanal Eestis Baltnews (Propastop ei avalda otselinke sellele propagandakanalile). Foto autoriks on märgitud Sputnik /Aleksei Danitšev, Venemaa RIA Novosti fotograaf. Tõsi küll, sama fotot on kasutatud varem ilma viiteta autorile ka teistes väljaannetes.
Kahtlustele annab tuge ka fakt, et Venemaa valitsusele kuuluv Baltnews on avaldanud sünkroonselt Trofimovi postitustega mitu lugu Eesti kodakondsuse kriitikaga, autoriteks Kremli mõjuvõrgustikku kuuluv Sergei Seredenko ja Vladimir Vital.
Pildid: kuvatõmmised.